Γνωμοδότηση για την Πράσινη Βίβλο: Προς το περιβάλλον των προσωπικών επικοινωνιών για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση (95/C 210/05)

1. Εισαγωγή

1.1. Στις 22 Ιουλίου 1993 το Συμβούλιο Υπουργών ενέκρινε ψήφισμα σχετικά με την επισκόπηση της κατάστασης στον τομέα των τηλεπικοινωνιών και την ανάγκη περαιτέρω ανάπτυξής του. Το ψήφισμα αυτό () καθόριζε το μελλοντικό πρόγραμμα για την ανάπτυξη των τηλεπικοινωνιών στην Ευρωπαϊκή Ένωση. Ως κύριο στόχο, προσδιόριζε την ανάπτυξη μελλοντικής πολιτικής στον τομέα των κινητών και προσωπικών επικοινωνιών, στην οποία πρόκειται να συμβάλει η δημοσίευση Πράσινης Βίβλου για τις κινητές επικοινωνίες.

1.2. Οι κινητές επικοινωνίες αποτελούν σήμερα το χώρο με την ταχύτερη ανάπτυξη στον τομέα των τηλεπικοινωνιών. Η Ευρώπη έχει αυτή τη στιγμή πάνω από 8 εκατ. χρήστες κυψελωτής κινητής τηλεφωνίας και, με την αυξανόμενη επέκταση των υπηρεσιών προσωπικών επικοινωνιών (personal communications services - PCS), μέχρι το 2010 θα υπάρχουν στην Ευρώπη έως και 80 εκατ. χρήστες.

1.3. H αγορά ωθείται από τις ραγδαίες τεχνολογικές εξελίξεις, τις εμπορικές δυνατότητες και τις μειωνόμενες τιμές. Οι ρυθμοί αύξησης των συνδρομητών στα κράτη μέλη που διαθέτουν ταχέως αναπτυσσόμενες αγορές κυψελωτής τηλεφωνίας (τηλεφώνων αυτοκινήτων και φορητών χειρός) κυμάνθηκαν τα τελευταία χρόνια μεταξύ 30-40 %. Πρόσφατες αναλύσεις δείχνουν ότι η τάση αυτή ανθίσταται στην τρέχουσα οικονομική ύφεση.

Με το πανευρωπαϊκό ψηφιακό κινητό σύστημα, το GSM, η Ευρωπαϊκή Ένωση καθιέρωσε παγκοσμίως πρωτοπόρο τεχνολογία στον κεντρικό αυτό χώρο της μελλοντικής αγοράς των επικοινωνιών. Η τεχνολογία αυτή θα ευνοήσει την ανάπτυξη της καθολικής παροχής υπηρεσιών προς τον ευρωπαίο πολίτη στον εν λόγω τομέα.

2. Η Πράσινη Βίβλος

2.1. Οι γενικοί στόχοι της Πράσινης Βίβλου είναι:

2.1.1. να δοθεί η δυνατότητα να αναπτυχθεί στο σύνολο της Ένωσης αγορά κινητών υπηρεσιών, εξοπλισμού και τερματικών 7

2.1.2. να καθορισθούν κοινές αρχές, όπου αυτό είναι απαραίτητο για την επίτευξη του ανωτέρω στόχου, όσον αφορά την παροχή κινητής υποδομής, την ανάπτυξη κινητών δικτύων και υπηρεσιών και την προμήθεια και λειτουργία κινητών τερματικών 7

2.1.3. να προωθηθεί η εξέλιξη της αγοράς κινητών επικοινωνιών σε υπηρεσίες μαζικών προσωπικών επικοινωνιών, με ιδιαίτερη έμφαση στις πανευρωπαϊκές υπηρεσίες 7

2.1.4. να διευκολυνθεί και να προωθηθεί η δημιουργία διευρωπαϊκών δικτύων και υπηρεσιών στον τομέα και να διασφαλισθεί ότι η ανάπτυξη του τομέα επιτυγχάνεται κατά τρόπο συνεπή προς το δημόσιο συμφέρον.

3. Η επιλεγείσα μέθοδος προσέγγισης

3.1. Η μέθοδος προσέγγισης της Επιτροπής είναι ότι η γενική πολιτική της Ένωσης πρέπει:

3.1.1. να βασίζεται στην αναγνώριση των κυρίων τάσεων της αγοράς και της τεχνολογίας, οι οποίες έχουν θεαματική επίπτωση σε έναν ήδη καινοτόμο τομέα. Οι τάσεις αυτές παρατηρούνται τόσο στην Ευρωπαϊκή Ένωση όσο και παγκοσμίως, ιδίως στις Ηνωμένες Πολιτείες και στον χώρο του Ειρηνικού 7

3.1.2. να στηριχθεί στις μέχρι στιγμής πολιτικές των κρατών μελών, που στα περισσότερα κράτη μέλη οδήγησαν σε σημαντικά πιο ανοικτό ανταγωνιστικό περιβάλλον 7

3.1.3. να επεκτείνει τις βασικές αρχές της πολιτικής της Ένωσης στον τομέα των τηλεπικοινωνιών και του κοινοτικού δικαίου, ιδίως την ισορροπία που έχει επιτευχθεί μεταξύ ελευθέρωσης και εναρμόνισης στις κινητές επικοινωνίες 7

3.1.4. να λάβει πλήρως υπόψη την ευρύτερη διεθνή διάσταση και το υφιστάμενο πλαίσιο συνεργασίας το οποίο έχει αναπτυχθεί στον τομέα και το οποίο εκτείνεται πέρα από την Ευρωπαϊκή Ένωση 7

3.1.5. να αναπτύξει περαιτέρω την εσωτερική αγορά σ`αυτόν τον τομέα, ώστε να καταστεί η βάση για ισχυρές διαπραγματευτικές θέσεις σε διμερές και πολυμερές επίπεδο με στόχο την πραγματοποίηση ισότιμων και συγκρίσιμων συνθηκών πρόσβασης στην αγορά τρίτων χωρών.

Οι πέντε αυτοί στόχοι καθόρισαν την προσέγγιση που ακολούθησε η Επιτροπή κατά την ανάπτυξη των θέσεων και των προτάσεων, που προωθούνται για διαβούλευση και συζήτηση στην Πράσινη Βίβλο.

3.2. Οι μελέτες που έχουν διενεργηθεί μέχρι στιγμής από τις υπηρεσίες της Επιτροπής, αλλά και από εξωτερικούς επιστημονικούς φορείς κατά παραγγελία της, επικεντρώθηκαν στους χώρους που είναι οι πλέον κρίσιμοι για την διαμόρφωση της μελλοντικής πολιτικής, ιδίως στις μελλοντικές συνθήκες της αγοράς και της τεχνολογίας μέχρι το τέλος της δεκαετίας και πέρα από αυτήν, έως το έτος 2010, στις ισχύουσες διαδικασίες έκδοσης αδειών και εκχώρησης ραδιοσυχνοτήτων για κινητά συστήματα στα κράτη μέλη και στις μελλοντικές απαιτήσεις στον τομέα αυτό, καθώς και σε ζητήματα διεπαφής και διασύνδεσης μεταξύ διαφορετικών συστημάτων και υπηρεσιών, σε συνδυασμό με ανάλυση της εφαρμογής του πλαισίου παροχής ανοικτού δικτύου (ONP) στα ζητήματα αυτά.

Παράλληλα, η Επιτροπή εξέτασε εκθέσεις και παρατηρήσεις που υποβλήθηκαν από μεγάλους οργανισμούς, οι οποίοι εκπροσωπούν διάφορα συμφέροντα και οι οποίοι τις συνέταξαν προκειμένου να συμβάλουν στην Πράσινη Βίβλο. Η Επιτροπή εξέτασε επίσης εκθέσεις που συντάχθηκαν σε εθνικό πλαίσιο και που συχνά βασίσθηκαν σε εθνικές διαβουλεύσεις και/ή εκτεταμένες ακροάσεις.

Κατά τη διάρκεια της περιόδου προετοιμασίας, η Επιτροπή παρέλαβε, επίσης, σημαντικό αριθμό παρατηρήσεων από φορείς λειτουργίας κινητών δικτύων, φορείς λειτουργίας σταθερών δικτύων, φορείς παροχής υπηρεσιών και χρήστες, οι οποίοι επέστησαν την προσοχή σε ειδικά σχετικά ζητήματα.

3.3. Όσον αφορά τη δομή συνεργασίας στον τομέα πέρα από την Ευρωπαϊκή Ένωση, στο ευρωπαϊκό πλαίσιο κεντρικούς ρόλους παίζουν το Ευρωπαϊκό Ινστιτούτο Τυποποίησης στον Τομέα των Τηλεπικοινωνιών (ETSI) 7 η Ευρωπαϊκή Επιτροπή Ραδιοεπικοινωνιών (ERC), και το συνδεόμενο με αυτή Ευρωπαϊκό Γραφείο Ραδιοεπικοινωνιών (ERO) 7 η Ευρωπαϊκή Επιτροπή Τηλεπικοινωνιακών Κανονιστικών Θεμάτων (ECTRA) και το μελλοντικά συνδεόμενο με αυτή Ευρωπαϊκό Γραφείο Τηλεπικοινωνιών (ETO), τα οποία αναπτύσσουν αυτή τη στιγμή κάλυψη στο σύνολο της Ευρώπης, περιλαμβανομένων των χωρών της Κεντρικής και Ανατολικής Ευρώπης.

4. Κυριότερες τάσεις και δυνατότητες

Ο τομέας των κινητών τηλεπικοινωνιών αποτελεί μία από τις περιοχές με τις μεγαλύτερες δυνατότητες ανάπτυξης στον τομέα των επικοινωνιών και των πληροφοριών.

Από τις μελέτες που έχουν διενεργηθεί, οι κατά μέσο όρο εκτιμήσεις για τη χρήση κινητών επικοινωνιών στην Ευρώπη δείχνουν ότι μέχρι το έτος 2000 ενδέχεται να υπάρχουν σχεδόν 40 εκατ. χρήστες και μέχρι το 2010 έως και 80 εκατ. χρήστες - ξεκινώντας από τρέχουσα συνολική βάση περίπου 16 εκατ. χρηστών (περιλαμβανομένης της κυψελωτής τηλεφωνίας, της τηλεειδοποίησης και των ιδιωτικών κινητών ραδιοεπικοινωνιών).

Έρευνες της αγοράς δείχνουν ότι μέχρι το έτος 2000 το 20-30 % των επιχειρηματιών χρηστών αναμένεται να διαθέτει προσωπικές κινητές επικοινωνίες, ενώ μετά από αυτή την χρονολογία ο ρυθμός διείσδυσης αναμένεται να επιβραδυνθεί. Το 2010, σύμφωνα με τις έρευνες αυτές, η διείσδυση θα είναι 30-50 %.

Προβλέπεται, εξάλλου, ότι μέχρι το 2010 το 30-40 % του πληθυσμού θα διαθέτει προσωπικές επικοινωνίες για ιδιωτική χρήση.

4.1. Ο συνολικός αριθμός των χρηστών ενδέχεται τελικά να υπερβεί κατά πολύ τα 200 εκατ. στην Ευρωπαϊκή Ένωση - σε σύγκριση με τη σημερινή συνολική βάση των 153 εκατ. συνδρομητών της παραδοσιακής, σταθερής τηλεφωνίας.

4.2. Ενώ η δημόσια αγορά κινητής τηλεφωνίας εξακολουθεί να εξυπηρετείται κυρίως από αναλογικές κυψελωτές τεχνολογίες όπως το NMT, το TAC και άλλα συστήματα, οι ψηφιακές τεχνολογίες που εισάγονται τώρα, ιδίως το GSM 900 (το Ευρωπαϊκό Γενικό Σύστημα Κινητών Επικοινωνιών), το DCS-1800 (τα ονομαζόμενα δίκτυα προσωπικών επικοινωνιών - υπηρεσίες PCN) και το DECT (Ψηφιακές ευρωπαϊκές ασύρματες τηλεπικοινωνίες), καθώς και συστήματα όπως το CT2 και το ERMES (τα πανευρωπαϊκά ψηφιακά συστήματα τηλεειδοποίησης) και το TFTS (το ευρωπαϊκό ψηφιακό σύστημα τηλεπικοινωνιών επιγείων πτήσεων) θα αντικαταστήσουν ταχέως τα αναλογικά συστήματα.

Μόλις ένα χρόνο μετά την εισαγωγή του στην πράξη, το GSM καλύπτει άνω του 10 % της εγκατεστημένης κυψελωτής κινητής βάσεως τηλεφωνίας στην Ευρωπαϊκή Ένωση.

Η Ευρώπη θεωρείται σήμερα ο παγκόσμιος πρωτοπόρος στα ψηφιακά κυψελωτά συστήματα. Το GSM έχει εγκριθεί - ή πρόκειται να εγκριθεί - σε περισσότερες από 60 χώρες, συγκεκριμένα στο σύνολο της Ευρώπης, περιλαμβανομένων των χωρών της Ανατολικής και Κεντρικής Ευρώπης, καθώς επίσης στην περιοχή του Ειρηνικού με εξαίρεση την Ιαπωνία και σε ορισμένες άλλες χώρες της Ασίας, της Μέσης Ανατολής και της Αφρικής.

5. Τα εμπόδια που πρέπει να υπερνικηθούν

5.1. Η Πράσινη Βίβλος εξετάζει τα πολλά και διάφορα εμπόδια που δυσχεραίνουν την καθιέρωση ενιαίου συστήματος τηλεπικοινωνιών στο σύνολο της Ένωσης. Στα εμπόδια αυτά συγκαταλέγονται: τα αποκλειστικά δικαιώματα στην αγορά ή τα ειδικά δικαιώματα, τα συστήματα χορήγησης αδειών λειτουργίας και εκχώρησης ραδιοσυχνοτήτων, η μέχρι στιγμής έλλειψη συντονισμένης κοινοτικής αντίδρασης στην κυριαρχία των ΗΠΑ στις προσωπικές επικοινωνίες δορυφορικής βάσεως και η πρόσβαση στις αγορές τρίτων χωρών.

5.2. Αφού εξετάζει και σχολιάζει αυτά και άλλα εμπόδια, η Επιτροπή προτείνει πέντε σημαντικές αλλαγές, τις οποίες θεωρεί απαραίτητες για την άρση των εμποδίων και την περαιτέρω ανάπτυξη του τομέα.

Οι αλλαγές αυτές είναι:

5.2.1. κατάργηση των αποκλειστικών και ειδικών δικαιωμάτων που εξακολουθούν να υφίστανται στον τομέα, με την προϋπόθεση, όπου είναι απαραίτητο, της δημιουργίας καταλλήλων προϋποθέσεων εκδόσεως αδειών 7

5.2.2. άρση όλων των περιορισμών στην παροχή κινητών υπηρεσιών, τόσο από ανεξάρτητους φορείς παροχής υπηρεσιών όσο και για την άμεση παροχή υπηρεσιών από φορείς εκμετάλλευσης κινητών δικτύων.

Αυτό πρέπει να περιλαμβάνει την ελευθερία προσφοράς συνδυασμού υπηρεσιών, που παρέχονται βάσει διαφορετικών αδειών, καθώς και την δυνατότητα να παρέχονται υπηρεσίες σε διαφορετικά κράτη μέλη και την άρση των υφισταμένων περιορισμών ώστε να εξασφαλίζεται η πρόσβαση των χρηστών σε αυτές τις υπηρεσίες 7

5.2.3. πλήρης ελευθερία στους φορείς εκμετάλλευσης κινητών δικτύων να λειτουργούν και να αναπτύσσουν τα δίκτυά τους για τον σκοπό των δραστηριοτήτων που προβλέπονται στην άδειά τους ή στην εξουσιοδότησή τους.

Αυτό πρέπει να περιλαμβάνει το δικαίωμα αυτοεξασφάλισης υποδομής προς χρήση κατά την διεξαγωγή των δραστηριοτήτων αυτών ή το δικαίωμα χρήσεως υποδομής τρίτων για το σκοπό αυτό, καθώς και το δικαίωμα κοινής χρήσεως υποδομής 7

5.2.4. απεριόριστη συνδυασμένη προσφορά υπηρεσιών μέσω των σταθερών και κινητών δικτύων, εντός του συνολικού χρονοδιαγράμματος που προβλέπεται στο ψήφισμα 93/C 213/01 του Συμβουλίου της 22ας Ιουλίου 1993 για την πλήρη ελευθέρωση των δημοσίων φωνητικών υπηρεσιών μέσω του σταθερού δικτύου.

Για τους φορείς εκμετάλλευσης κινητών συστημάτων ή τους ανεξάρτητους φορείς παροχής υπηρεσιών, αυτό συνεπάγεται το δικαίωμα να υποβάλλουν προσφορές για άδειες μεταπώλησης των σταθερών δικτύων, καθώς και την άρση όλων των υφισταμένων περιορισμών εισόδου για τους φορείς εκμετάλλευσης κινητών δικτύων στις αγορές κινητών συστημάτων, με την προϋπόθεση μόνο της πλήρους εφαρμογής των κανόνων ανταγωνισμού της Συνθήκης, ιδίως του κανονισμού (ΕΟΚ) αριθ. 4064/89 του Συμβουλίου για τον έλεγχο των συγκεντρώσεων και των διατάξεων των κανόνων ανταγωνισμού της Συνθήκης σχετικά με την κατάχρηση δεσπόζουσας θέσης 7

5.2.5. διευκόλυνση της λειτουργίας και της παροχής υπηρεσιών σε πανευρωπαϊκό επίπεδο.

Αυτό πρέπει να περιλαμβάνει περαιτέρω ανάπτυξη της αμοιβαίας αναγνώρισης της εγκρίσεως τύπου του κινητού τερματικού εξοπλισμού, καθώς και συντονισμό των διαδικασιών για την έκδοση και εκχώρηση αδειών, όπου αυτό είναι σκόπιμο προκειμένου να διευκολυνθεί η ανάπτυξη διευρωπαϊκών δικτύων.

5.3. Προβαίνοντας στον προσδιορισμό λεπτομερών θέσεων, η Πράσινη Βίβλος περιορίζεται στους τομείς όπου απαιτείται κοινή θέση σε κοινοτικό επίπεδο. Οι θέσεις αυτές αφορούν:

5.3.1. τις προϋποθέσεις για τη χορήγηση αδειών στους φορείς εκμετάλλευσης κινητών δικτύων 7

5.3.2. τις προϋποθέσεις για την παροχή υπηρεσιών, τις διασυνδέσεις, τις υποδομές, τις συχνότητες και την αριθμοδότηση 7

5.3.3. την προώθηση της εξέλιξης προς τις προσωπικές επικοινωνίες.

5.4. Οι θέσεις που προτείνει η Πράσινη Βίβλος σχετικά με τα ανωτέρω θέματα είναι:

5.4.1. Να τροποποιηθεί η οδηγία 90/388/ΕΟΚ σχετικά με τον ανταγωνισμό στις αγορές τηλεπικοινωνιακών υπηρεσιών, ώστε να καλύψει και τις κινητές τηλεπικοινωνίες. Η εκχώρηση των αδειών να γίνεται με ανοικτές, ισότιμες και διαφανείς διαδικασίες. Εξετάζοντας περαιτέρω το θέμα της εκχώρησης των αδειών, η Πράσινη Βίβλος δεν τάσσεται προς το παρόν υπέρ συγκεκριμένου συστήματος, δίνει όμως ιδιαίτερη προτεραιότητα στη μεγιστοποίηση των οφελών για τους χρήστες. Τονίζει, επίσης, ότι οι προϋποθέσεις για τη χορήγηση άδειας πρέπει να διασφαλίζουν τη διαφανή και ισότιμη αντιμετώπιση των φορέων εκμετάλλευσης σταθερών και κινητών δικτύων υπό κοινή ιδιοκτησία.

5.4.2. Να διασφαλισθεί η εμπορική ελευθερία κατά την παροχή υπηρεσιών από ανεξάρτητους φορείς παροχής υπηρεσιών και να εκπονηθεί κώδικας συμπεριφοράς για τους φορείς παροχής υπηρεσιών, ώστε να διασφαλισθεί η συμμόρφωσή τους με τους κανόνες, τις ρυθμίσεις και τα πρότυπα.

5.4.3. Όσον αφορά τις διασυνδέσεις, τις υποδομές, τις ραδιοσυχνότητες και την αριθμοδότηση, προτείνεται η εναρμόνισή τους στο σύνολο της Ένωσης. Στις λεπτομερείς της παρατηρήσεις, η Πράσινη Βίβλος τονίζει τα οφέλη που θα αποκομίσουν οι πολίτες της Ευρωπαϊκής Ένωσης από την εναρμόνιση.

5.4.4. Ως προς την προώθηση της εξέλιξης προς τις υπηρεσίες προσωπικών επικοινωνιών, η Πράσινη Βίβλος τονίζει ότι οι βασικές προϋποθέσεις είναι, αρχικά, η άρση των περιορισμών για το συνδυασμό πολλαπλών τεχνολογιών ή υπηρεσιών κινητών επικοινωνιών από ενιαίο φορέα και, ακολούθως, η άρση των περιορισμών για τον ελεύθερο συνδυασμό υπηρεσιών μέσω σταθερών και κινητών δικτύων.

5.4.5. Η γενική ιδέα της Πράσινης Βίβλου είναι να δοθεί έμφαση στην ελευθέρωση και την εναρμόνιση στον τομέα των κινητών επικοινωνιών.

5.4.6. Η ελευθέρωση αυτή προτείνεται να υλοποιηθεί έως το 1998 το αργότερο, με πρόσθετες μεταβατικές περιόδους έως πέντε ετών για την Ισπανία, την Ιρλανδία, την Ελλάδα και την Πορτογαλία και, εάν αιτιολογηθεί δεόντως, δύο ετών για το Λουξεμβούργο.

5.4.7. Προτείνεται η υιοθέτηση της γενικής οδηγίας για την προστασία των δεδομένων και της πρότασης οδηγίας για την προστασία του ιδιωτικού απορρήτου στο πλαίσιο των ψηφιακών δικτύων.

5.4.8. Στον τομέα της υγείας, προτείνεται η έναρξη γενικού προγράμματος δράσης για να επισπευσθεί η θέσπιση των αναγκαίων κανόνων ασφαλείας. Έμφαση δίδεται στα χαρακτηριστικά εκπομπής χαμηλής ισχύος για τον εξοπλισμό χειρός, προκειμένου να ελαχιστοποιηθεί η έκθεση στην ηλεκτρομαγνητική ακτινοβολία.

5.4.9. Για την προστασία του περιβάλλοντος, προτείνεται ο καθορισμός προτύπων που θα επιτρέψουν την από κοινού χρήση τοποθεσιών για τις εγκαταστάσεις και υποδομών ραδιοεπικοινωνιών.

5.4.10. Όσον αφορά τις δοσοληψίες με τις τρίτες χώρες, προτείνεται η λήψη κοινών κοινοτικών θέσεων για τα σημαντικότερα ζητήματα, ιδίως στους τομείς των προτύπων, των συχνοτήτων και της αριθμοδότησης.

6. Παρατηρήσεις

6.1. Η Πράσινη Βίβλος είναι ένα άκρως λεπτομερειακό έγγραφο και καλύπτει όλες τις πτυχές των κινητών τηλεπικοινωνιών. Η κεντρική της ιδέα είναι η εναρμόνιση και η ελευθέρωση των συστημάτων προσωπικών επικοινωνιών στην Ένωση.

6.2. Η έκθεση τονίζει το γεγονός ότι η Ένωση είναι σήμερα πρωτοπόρος σε παγκόσμιο επίπεδο στον τομέα των κινητών επικοινωνιών και ότι, με την ελευθέρωση και το άνοιγμα της αγοράς, η πρωτοπορία της όχι μόνο θα διατηρηθεί, αλλά και θα προαχθεί σημαντικά.

6.3. Για αυτούς τους λόγους, η Επιτροπή 3 και η Επιτροπή των Περιφερειών επικροτούν το έγγραφο. Αν συνεχισθεί η επιτυχία της Ένωσης στον τομέα των ψηφιακών κινητών συστημάτων, θα ανοίξουν νέες αγορές τρίτων χωρών, πράγμα που θα αυξήσει τις προοπτικές για δημιουργία θέσεων απασχόλησης στην Ένωση.

6.4. Το GSM (Γενικό Ευρωπαϊκό Σύστημα Κινητών Επικοινωνιών) έχει ήδη υιοθετηθεί σε περισσότερες από 60 χώρες σε όλο τον κόσμο. Όπως επισημάνθηκε και ανωτέρω, μέχρι το 2010 ο αριθμός των χρηστών κινητής τηλεφωνίας θα έχει αυξηθεί από 16 εκατομμύρια, που είναι σήμερα, σε 80 εκατομμύρια.

6.5. Με τέτοιες προοπτικές ανάπτυξης, επιβάλλεται η εφαρμογή του τελικού εγγράφου από την Επιτροπή και το Συμβούλιο το συντομότερο δυνατό μετά το πέρας της περιόδου των συζητήσεων επί της Πράσινης Βίβλου.

7. Άλλες παρατηρήσεις

7.1. Έκδοση αδειών

Η Επιτροπή προσανατολίζεται προς ένα κεντρικό, κοινοτικό σύστημα χορήγησης αδειών. Αυτό θέτει προβλήματα για τις εθνικές κυβερνήσεις και, ιδιαίτερα, τις περιφέρειες. Οι περιφέρειες θα πρέπει, ίσως, να έχουν λόγο στη χορήγηση των αδειών, λόγω των τοπικών επιπτώσεων των τελευταίων.

7.2. Υγεία

Αν και η Πράσινη Βίβλος δείχνει, πράγματι, κάποιο ενδιαφέρον για τις επιπτώσεις των κινητών συστημάτων στη δημόσια υγεία, ο εισηγητής είναι της γνώμης ότι δεν έχει δοθεί αρκετή προσοχή στο θέμα και ότι πρέπει να εξετασθούν περισσότερο και πιο λεπτομερώς οι επιπτώσεις της νέας τεχνολογίας στην υγεία των λαών, πριν ληφθούν τελικές αποφάσεις για ευρύτερη επέκταση του συστήματος.

7.3. Επιπτώσεις στο περιβάλλον

Οι τοπικές και οι περιφερειακές αρχές θα έχουν να αντιμετωπίσουν πληθώρα αιτήσεων για άδειες χωροθέτησης για νέες κεραίες, πομπούς κλπ. Σε περιβάλλον ελεύθερης αγοράς, τίθεται το ερώτημα αν οι οργανισμοί τοπικής αυτοδιοίκησης και περιφερειακής διοίκησης θα πρέπει να παρέχουν τοποθεσίες κεντρικής εκπομπής/λήψης σε συγκεκριμένες περιοχές, ούτως ώστε να ελαχιστοποιηθεί και να αποφευχθεί η πληθώρα και η διασπορά των εγκαταστάσεων. Επίσης, πρέπει να υπάρξει μέριμνα ώστε να εμποδιστεί η άσκηση αθέμιτων πιέσεων από τις ομάδες παρόχων στις τοπικές και τις περιφερειακές αρχές σε αυτόν τον τομέα της προστασίας του περιβάλλοντος.

7.4. Η γνωμοδότηση των περιφερειών

Όπως επισημάνθηκε και ανωτέρω, η Πράσινη Βίβλος και οι προτάσεις της Επιτροπής είναι ευρείες και σύνθετες και θα έχουν βαθιές επιπτώσεις σε όλες τις περιοχές της Ένωσης. Είναι επόμενο ότι τα κράτη μέλη, όπως και οι εκπρόσωποι των διάφορων περιφερειών, θα έχουν ποικίλες απόψεις για πολλά σημεία των προτάσεων.

7.5. Προκειμένου, λοιπόν, να υποβληθεί στην Επιτροπή μία πλήρης και περιεκτική γνωμοδότηση η οποία να αντικατοπτρίζει τις απόψεις όλων των περιφερειών της Ένωσης, ο Εισηγητής προτείνει να συσταθεί μια ολιγομελής ομάδα μελέτης, για να συνθέσει αυτήν την περιεκτική γνωμοδότηση. Αυτό, φυσικά, θα γίνει μόνο εάν το επιτρέπει ο χρόνος που έχει στη διάθεσή της για να γνωμοδοτήσει.

7.6. Σε γενικές γραμμές, η Επιτροπή των Περιφερειών επικροτεί την Πράσινη Βίβλο και τη θεωρεί θετικό βήμα προς την ανάπτυξη μιας κοινής κοινοτικής προσέγγισης στον τομέα των κινητών και προσωπικών επικοινωνιών.

() 93/C 213/01, ΕΕ αριθ. C 213/1 της 6. 8. 1993.

ΠΑΡΑΡΤΗΜΑ στη γνωμοδότηση της Επιτροπής των Περιφερειών

1. Εισαγωγή

1.1. Στην έκθεσή μου, της 14ης Ιουλίου 1994, για το σχέδιο γνωμοδότησης της επιτροπής 3 της Επιτροπής των Περιφερειών σχετικά με το Πράσινο Βιβλίο για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση (COM(94) 145 τελικό) ανέλυσα τις λεπτομέρειες του Πράσινου Βιβλίου.

1.2. Στη συνέχεια κατέδειξα τις επιπτώσεις που πρόκειται να έχουν αυτές οι νέες εξελίξεις στον τομέα των προσωπικών επικοινωνιών για τις περιφέρειες της Ευρώπης, ιδιαιτέρως στους τομείς της έκδοσης αδειών, της υγείας και του περιβάλλοντος.

1.3. Όσον αφορά τον τομέα της γνωμοδότησης των περιφερειών, που αναφέρεται στο σημείο 7.5 της έκθεσης, πρότεινα τη σύσταση ομάδας μελέτης με στόχο την ολοκληρωμένη συγκέντρωση απόψεων από τα μεμονωμένα κράτη μέλη της Ένωσης. Η πρόταση αυτή υποβλήθηκε, επειδή ο εισηγητής αναγνώρισε ότι κάθε μεμονωμένο κράτος μέλος και κάθε περιφέρεια θα επηρεαζόταν από την απελευθέρωση και την εναρμόνιση του τομέα των προσωπικών επικοινωνιών. Με την συγκέντρωση όσο το δυνατόν περισσότερο εμπεριστατωμένων και ακριβών στοιχείων, η Επιτροπή των Περιφερειών θα ήταν σε θέση να προσφέρει μια ολοκληρωμένη γνωμοδότηση στο Συμβούλιο και την Επιτροπή για αυτόν τον ιδιαίτερα σημαντικό τομέα.

1.4. Όμως, επειδή η Επιτροπή επιθυμεί να έχει στη διάθεσή της τη γνωμοδότησή μας στη σύνοδο ολομέλειας του τέλους του Σεπτεμβρίου 1994, η συνεπαγόμενη πίεση χρόνου δεν επιτρέπει στην εν λόγω ομάδα μελέτης να συσταθεί, να συνεδριάσει και να γνωμοδοτήσει. Για το λόγο αυτό θα ήθελα να παρακαλέσω την επιτροπή 3 να εγκρίνει τη γνωμοδότηση του εισηγητή της 14ης Ιουλίου 1994, καθώς και την παρούσα συμπληρωματική γνωμοδότηση μαζί με οποιαδήποτε άλλη τροπολογία έχει υποβληθεί και έχει υιοθετηθεί από την επιτροπή 3.

2. Παράρτημα στο σχέδιο γνωμοδότησης της υποεπιτροπής 3 σχετικά με την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση (COM(94) 145 τελικό)

Η Επιτροπή των Περιφερειών, στην 4η σύνοδο ολομέλειάς της στις 27 και 28 Σεπτεμβρίου 1994, υιοθέτησε ομόφωνα την εξής γνωμοδότηση.

2.1. Η Επιτροπή των Περιφερειών επιδοκιμάζει το περιεχόμενο της Πράσινης Βίβλου κρίνοντάς το ως ένα πολύ θετικό βήμα προς την ανάπτυξη των προσωπικών επικοινωνιών.

2.2. Επιδοκιμάζει τις προτάσεις σχετικά με την απελευθέρωση και την εναρμόνιση του τομέα στην Ένωση, οι οποίες επιτρέπουν την τυποποίηση των υπηρεσιών.

2.3. Εκφράζει, εντούτοις, τις ανησυχίες της σχετικά με τα ακόλουθα θέματα, τα οποία θα πρέπει να εξεταστούν περαιτέρω.

2.4. Χορήγηση αδειών

Στο Πράσινο Βιβλίο προτείνεται ένα συγκεντρωτικό κοινοτικό σύστημα χορήγησης αδειών. Η Επιτροπή των Περιφερειών φρονεί ότι, λόγω της επίδρασης που έχουν σε τοπικό επίπεδο, οι οργανισμοί τοπικής αυτοδιοίκησης θα πρέπει να συμμετέχουν στη διαδικασία χορήγησης αδειών.

2.5. Υγεία

Η Επιτροπή των Περιφερειών θεωρεί ότι δεν έχουν διεξαχθεί επαρκείς έρευνες σχετικά με τις επιπτώσεις της νέας τεχνολογίας για τη δημόσια υγεία και ιδιαιτέρως όσον αφορά την έκθεση σε ηλεκτρομαγνητική ακτινοβολία.

2.6. Επιπτώσεις στο περιβάλλον

Η Επιτροπή των Περιφερειών διακατέχεται από ανησυχίες σχετικά με τις επιπτώσεις που έχει για το περιβάλλον η νέα τεχνολογία. Σε περίπτωση που η χορήγηση αδειών λαμβάνει χώρα με βάση ένα συγκεντρωτικό πρότυπο, ποιά θα είναι η θέση των οργανισμών τοπικής αυτοδιοίκησης ως προς τη χορήγηση άδειας σχεδιασμού ιστών αναμετάδοσης κλπ.. Η Επιτροπή των Περιφερειών θεωρεί ότι οι οργανισμοί τοπικής αυτοδιοίκησης θα πρέπει να έχουν τον τελευταίο λόγο στον τομέα αυτό προκειμένου να αποφευχθεί η αύξηση του αριθμού των ιστών και των χώρων μετάδοσης.

2.7. Οι κινητές επικοινωνίες αποτελούν ένα ταχύτατα αναπτυσσόμενο τομέα στον οποίο η ευρωπαϊκή τεχνολογία κατέχει ηγετική θέση στον κόσμο. Κατά συνέπεια είναι σημαντικό να εξετάσουμε τις προτάσεις της Επιτροπής υπό το φως της σημαντικής διεύρυνσης της αγοράς, η οποία προσφέρει αυξημένες δυνατότητες στους κατασκευαστές και στους οργανισμούς παροχής δικτύων και υπηρεσιών επικοινωνίας. Όλα αυτά θα πρέπει να οδηγήσουν, αν όχι στη δημιουργία νέας απασχόλησης, οπωσδήποτε στη διατήρηση της υφιστάμενης. Η Επιτροπή των Περιφερειών θεωρεί ότι η νέα απασχόληση που ενδέχεται να δημιουργηθεί θα πρέπει να κατανεμηθεί σε όλες τις περιφέρειες της Ένωσης.

2.8. Η Επιτροπή των Περιφερειών υποστηρίζει την πολιτική που περιλαμβάνεται στο Πράσινο Βιβλίο, παρότι θα επιθυμούσε να εκφέρει περαιτέρω γνώμη όταν θα εξεταστούν λεπτομερείς προτάσεις που αφορούν την κατάρτιση οδηγίας.

Η Επιτροπή των Περιφερειών αναθέτει στον Πρόεδρό της να διαβιβάσει την παρούσα γνωμοδότηση στο Συμβούλιο, την Επιτροπή, το Ευρωπαϊκό Κοινοβούλιο και την Οικονομική και Κοινωνική Επιτροπή.

Βρυξέλλες, 28 Σεπτεμβρίου 1994.

Ο Πρόεδρος

της Επιτροπής των Περιφερειών

Jacques BLANC